Þegar nóg er að gera er um að gera að bæta góðu fólki í góðan hóp og rafeindavirkjaneminn Emil Friðriksson bættist nýlega í hóp Rafarna . Það byrjar enginn hjá Raferninum án þess að fara í létta yfirheyrslu hjá ritstjóra Arnartíðinda og fá sína 15 mínútna frægð á forsíðu raforninn.is 🙂 Góð viðbót í fjölbreyttan hópRaferninum berast oft starfsumsóknir og upplýsingar frá fólki sem vonast eftir tækifæri til að kynna sig hjá fyrirtækinu . Í júlí sl. hafði Emil nokkur Friðriksson samband og okkur sýndist hann hafa ýmislegt fram að færa sem gæti gagnast Raferninum við að veita viðskiptavinum sem besta þjónustu . Hlutirnir gengu nokkuð hratt fyrir sig , Emil kom í viðtal , síðan í stutta starfskynningu og í framhaldi af því réði hann sig til Rafarnarins og byrjaði að taka til hendinni . Hann hefur mikla þekkingu og reynslu á sviði tölvukerfa og -búnaðar og þátttaka hans í tækniþjónustu Rafarnarins er því með nokkurri áherslu á upplýsingatækni . Fjölskyldan , dýrin og áhugamálinEmil er 36 ára Reykvíkingur , hann á tvö börn , 18 ára stelpu sem býr hjá honum og 11 ára strák sem býr hjá mömmu sinni . Dóttir hans er í Fjölbraut í Ármúla , á náttúrufræðibraut , og vinnur við afgreiðslu á veitingastaðnum Gló . Auk þeirra feðgina eru á heimilinu tveir hundar og einn köttur , en Emil er mikill dýravinur og áhugamaður um þjálfun hunda . “ Ég er mikið fyrir dýr og hef setið slatta af námskeiðum með hundunum og verið formaður fyrir Íslenska NoseWork klúbbinn , ” sagði Emil . “ Í fyrra urðum við , ég og annar hundurinn minn , Íslandsmeistarar í NoseWork , ” bætti hann við . Þess má geta að NoseWork er leitarþjálfun fyrir almenning , íþrótt þar sem hundur og manneskja vinna saman , og skemmtilegar upplýsingar er meðal annars að finna á vefsíðunni nebbi.is Safnað í reynslubankannEmil hefur mikla starfsreynslu og hefur safnað sér yfirgripsmikilli þekkingu á hugbúnaðarsviði . “ Árið 2004 fékk ég vinnu hjá CCP , vann fyrst við hugbúnaðarprófanir en svo sem gagnagrunnsstjóri , eða gagnasafnsvörður eins og tölvuorðabókin kallar það , á sýndarveruleikareksturssviði , ” sagði Emil . “ Þar var ég bæði að reka gagnagrunna og líka að reka leikjaþjónana sem fyrirtækið lifir á . ” “ Þaðan færði ég mig , árið 2011 , yfir í startup fyrirtæki sem var stofnað af fyrrum starfsmönnum CCP , til að búa til hugbúnað til að hjálpa pókerspilurum sem spila á netinu , ” bætti Emil við . “ Þar var ég með marga hatta , allskyns forritun , reverse engineering , eða greiningu á innri virkni póker hugbúnaðarins , kerfisrekstur o.fl . Ég ákvað svo að fara frá fyrirtækinu eftir að það hafði mikið dregið saman seglin . ” Framtíðin er björtEmil segist alltaf hafa haft mikinn áhuga á rafmagni , aðallega smáspennu og fiktað mikið við allskyns smáspennudót heima hjá sér . Árið 2017 ákvað hann að láta vaða og dreif sig aftur í nám , fyrst á grunndeild rafiðna í Tækniskólanum . Eftir fyrstu önnina var komið í ljós að námið var honum ákaflega létt og hann skipti yfir á hraðferð strax og hann hafði tök á . Eftir það tók svo rafeindavirkjabrautin við og Emil stefnir á útskrift haustið 2020 . Allir Rafernir bjóða Emil velkominn til starfa og við hlökkum til áframhaldandi samstarfs . Raförninn ehf Suðurhlíð 35 IS - 105 Reykjavík Iceland